# ܘܲܪܲܩܬܵܐ ܕܡܵܘܕܥܵܢܘܼܬܵܐ ــ ܦܘܼܩܕܵܢܵܐ ܐܲܡܝܼܢܵܝܵܐ ܩܵܐ ܫܲܝܢܘܼܬܵܐ (ܣܲܠܵܡܲܬܘܼܬܵܐ) ܕܟܢܘܼܫܬܵܐ ܕܡܲܕܪܲܫܬܵܐ

# (Fact sheet – Ongoing School Community Safety Order)

ܡܘܿܕܝܼ ܝܠܹܗ ܦܘܼܩܕܵܢܵܐ ܐܲܡܝܼܢܵܝܵܐ ܩܵܐ ܫܲܝܢܘܼܬܵܐ (ܣܲܠܵܡܲܬܘܼܬܵܐ) ܕܟܢܘܼܫܬܵܐ ܕܡܲܕܪܲܫܬܵܐ؟

ܚܲܕܟܡܵܐ ܐ݉ܢܵܫܹ̈ܐ، ܐܲܝܟܼ ܡܕܲܒܪܵܢܹ̈ܐ ܘܦܵܠܵܚܹ̈ܐ ܕܡܦܲܪܢܣܵܢܘܼܬܵܐ (Department of Education)، ܦܝܼܫܹ̈ܐ ܝܢܵܐ ܩܸܪܝܹ̈ܐ ‘ܦܲܪܨܘܿܦܹ̈ܐ ܡܸܫܬܲܐܠܵܢܹ̈ܐ’. ܐܝܼܬܠܗܘܿܢ ܚܲܝܠܵܐ ܩܵܐ ܕܝܵܗܒܼܝܼ ܦܘܼܩܕܵܢܹ̈ܐ ܕܡܲܪܝܸܙܝܼ ܠܩܵܢܘܿܢܹ̈ܐ ܩܵܐܠܵܘܟܼܘܿܢ ܩܵܐ ܕܬܵܒܥܝܼܬܘܿܢ ܠܗܘܿܢ ܐܝܼܡܲܢ ܕܐܵܙܠ݉ܝܼܬܘܿܢ ܠܡܲܕܪܲܫܬܵܐ ܝܲܢ ܝܵܗܒܼܝܼܬܘܿܢ ܘܫܵܩܠܝܼܬܘܿܢ ܥܲܡܘܿܗܿ.

ܚܲܕ ܦܘܼܩܕܵܢܵܐ ܒܲܠܟܵܐ ܡܲܟܠܹܐ ܠܵܘܟܼܘܿܢ ܡܼܢ ܥܒܼܵܪܬܵܐ ܝܲܢ ܦܝܵܫܬܵܐ ܓܵܘ ܐܲܪܥܵܬܹ̈ܐ ܕܡܲܕܪܲܫܬܵܐ ܝܲܢ ܓܵܘ ܕܘܼܟܵܢܹ̈ܐ ܐ݉ܚܹܪ݉ܢܹ̈ܐ ܐܲܝܟܵܐ ܕܒܸܗܘܵܐ ܝܢܵܐ ܓܵܘܲܝܗܝ ܥܵܒܼܘܿܕܘܵܬܹ̈ܐ ܕܡܲܕܪܲܫܬܵܐ. ܦܘܼܩܕܵܢܵܐ ܒܲܠܟܵܐ ܚܵܒܼܹܫ ܦܲܨܲܠܝܵܬܹ̈ܐ ܕܡܵܘܕܥܵܢܘܼܬܵܐ ܐܲܝܟܼ ܥܸܕܵܢܵܬܹ̈ܐ، ܝܲܢ ܕܘܼܟܵܢܹ̈ܐ، ܐܲܝܟܵܐ ܕܠܹܐ ܛܲܒܸܩ ܓܵܘܲܝܗܝ ܦܘܼܩܕܵܢܵܐ.

ܦܝܼܫܹ̈ܐ ܝܬܘܿܢ ܝܘܼܗܒܼܹܐ ܐܵܗܵܐ ܦܘܼܩܕܵܢܵܐ ܩܵܐ ܕܡܲܠܦܵܢܹ̈ܐ، ܘܝܵܠܘܿܦܹ̈ܐ ܘܐ݉ܢܵܫܹ̈ܐ ܐ݉ܚܹܪ݉ܢܹ̈ܐ ܓܵܘ ܡܲܕܪܲܫܬܵܐ ܪܵܓܼܫܝܼ ܒܫܲܝܢܘܼܬܵܐ. ܡܵܘܕܥܵܢܘܼܬܵܐ ܒܘܼܫ ܙܵܘܕܵܐ ܒܘܼܕ **ܦܘܼܩܕܵܢܹ̈ܐ ܩܵܐ ܫܲܝܢܘܼܬܵܐ ܕܟܢܘܼܫܬܵܐ ܕܡܲܕܪܲܫܬܵܐ ܡܵܨܝܵܢܬܵܐ ܝܠܵܗܿ ܡܲܫܟ̰ܲܚܬܲܝܗܝ** ܠܲܐܟ݂ܵܐ ([here](https://www.vic.gov.au/school-community-safety-orders))**. ܐܲܚܬܘܿܢ ܡܵܨܝܼܬܘܿܢ ܓܲܫܩܝܼܬܘܿܢ ܠܚܲܕ ܒܼܝܼܕܝܘܿ** ܠܲܐܟ݂ܵܐ ([here](https://vimeo.com/723185699/0195aac2e2)) **ܩܵܐ ܕܗܲܝܸܪܵܘܟܼܘܿܢ ܕܦܲܪܡܝܼܬܘܿܢ ܡܘܿܕܝܼ ܟܹܐ ܥܵܒܼܕܝܼ ܦܘܼܩܕܵܢܹ̈ܐ ܩܵܐ ܫܲܝܢܘܼܬܵܐ ܕܟܢܘܼܫܬܵܐ ܕܡܲܕܪܲܫܬܵܐ.**

ܟܡܵܐ ܝܠܵܗܿ ܝܲܪܝܼܟܼܬܵܐ ܥܸܕܵܢܵܐ ܕܚܲܕ ܦܘܼܩܕܵܢܵܐ؟

ܦܘܼܩܕܵܢܵܐ ܐܵܦ ܟܹܐ ܡܲܕܸܥ ܠܵܘܟܼܘܿܢ ܩܵܐ ܟܡܵܐ ܥܸܕܵܢܵܐ ܒܸܕ ܦܵܝܫܝܼ ܡܘܼܬܒܼܹܐ ܐܲܢܹܐ ܩܵܢܘܿܢܹ̈ܐ. ܗܿܝ ܟܡܵܝܘܼܬܵܐ ܕܥܸܕܵܢܵܐ ܒܘܼܫ ܝܲܪܝܼܟܼܬܵܐ ܕܚܲܕ ܦܘܼܩܕܵܢܵܐ ܡܵܨܝܵܐ ܕܗܵܘܝܵܐ ܡܘܼܬܸܒܼܬܵܐ ܩܵܐ 12 ܝܲܪܚܹ̈ܐ.

**ܕܵܐܟܼܝܼ ܡܵܨܹܝܢ ܐܵܡܪܸܢ ܩܵܐ ܡܲܕܪܲܫܬܵܐ ܕܐܵܢܵܐ ܠܵܐ ܝܘܸܢ ܣܲܙܓܘܼܪܹܐ ܥܲܡ ܚܲܕ ܦܘܼܩܕܵܢܵܐ ܕܦܝܼܫܵܐ ܝܠܹܗ ܥܒܼܝܼܕܵܐ؟**

ܡܼܢ ܩܵܕ݉ܡ ܕܚܲܕ ܦܲܪܨܘܿܦܵܐ ܡܸܫܬܲܐܠܵܢܵܐ ܡܵܨܹܐ ܕܥܵܒܼܹܕ ܚܲܕ ܦܘܼܩܕܵܢܵܐ، ܓܵܪܸܓ ܡܲܕܸܥ ܠܵܘܟܼܘܿܢ ܕܬܲܚܡܘܼܢܹܐ ܝܠܹܗ ܕܥܵܒܼܹܕ ܚܲܕ ܦܘܼܩܕܵܢܵܐ ܘܩܵܐ ܡܘܿܕܝܼ ܝܠܹܗ ܬܲܚܡܘܼܢܹܐ ܕܥܵܒܼܹܕ ܚܲܕ ܦܘܼܩܕܵܢܵܐ. ܡܵܨܝܼܬܘܿܢ ܥܵܒܼܕܝܼܬܘܿܢ ܚܲܕ ‘ܡܲܛܠܵܒܵܐ’ ܩܵܐ ܗܿܘ ܦܲܪܨܘܿܦܵܐ ܡܸܫܬܲܐܠܵܢܵܐ ܩܵܐ ܕܡܲܢܗܸܪܝܼܬܘܿܢ ܣܲܒܵܒ ܕܕܘܼܒܵܪܵܘܟܼܘܿܢ ܒܚܲܕ ܐܘܼܪܚܵܐ ܦܪܝܼܫܬܵܐ، ܕܵܐܟܼܝܼ ܒܸܕ ܥܵܒܼܹܕ ܟܵܐܪ ܥܲܠܵܘܟܼܘܿܢ ܝܲܢ ܥܲܠ ܫܲܒܼܪܵܘܟܼܘܿܢ ܝܲܢ ܟܠܚܲܕ ܡܸܢܕܝܼ ܐ݉ܚܹܪ݉ܢܵܐ ܕܒܵܥܝܼ ܝܵܕܥܝܼ ܠܹܗ ܩܵܐ ܕܫܵܩܠܝܼ ܩܛܵܥܬܵܐ ܐܸܢ ܥܵܒܼܕܝܼ ܠܹܗ ܦܘܼܩܕܵܢܵܐ ܝܲܢ ܠܵܐ. ܩܵܐ ܛܘܼܦ̮ܣܵܐ، ܒܲܠܟܵܐ ܒܵܥܝܼܬܘܿܢ ܐܵܡܪܝܼܬܘܿܢ ܩܵܐ ܦܲܪܨܘܿܦܵܐ ܡܸܫܬܲܐܠܵܢܵܐ ܕܫܲܒܼܪܵܘܟܼܘܿܢ ܐܝܼܬܠܹܗ ܣܲܩܲܬܘܼܬܵܐ ܩܵܐ ܕܐܵܢܝܼ ܥܵܒܼܕܝܼ ܡܲܪܝܲܙܝܵܬܹ̈ܐ ܩܵܐ ܕܐܲܟܸܕܝܼ ܕܐܲܚܬܘܿܢ ܡܵܨܝܼܬܘܿܢ ܦܵܝܫܝܼܬܘܿܢ ܒܸܣܢܵܕܹܗ ܕܐܵܙܹܠ ܠܡܲܕܪܲܫܬܵܐ.

ܐܝܼܬܠܵܘܟܼܘܿܢ ܫܲܒܼܥܵܐ ܝܵܘܡܵܢܹ̈ܐ ܩܵܐ ܥܒܼܵܕܬܵܐ ܕܚܲܕ ܡܲܛܠܵܒܵܐ ܡܼܢ ܒܵܬ݉ܪ ܕܦܵܝܫܝܼܬܘܿܢ ܡܘܼܕܸܥܹܐ ܒܝܲܕ ܗܿܘ ܦܲܪܨܘܿܦܵܐ ܡܸܫܬܲܐܠܵܢܵܐ ܕܬܲܚܡܘܼܢܹܐ ܝܢܵܐ ܒܘܼܕ ܥܒܼܵܕܬܵܐ ܕܚܲܕ ܦܘܼܩܕܵܢܵܐ. ܐܵܦ ܡܵܨܝܼܬܘܿܢ ܛܵܠܒܝܼܬܘܿܢ ܥܸܕܵܢܵܐ ܒܘܼܫ ܙܵܘܕܵܐ ܩܵܐ ܕܥܵܒܼܕܝܼܬܘܿܢ ܚܲܕ ܡܲܛܠܵܒܵܐ ܐܸܢ ܣܢܝܼܩܹ̈ܐ ܝܬܘܿܢ ܠܥܸܕܵܢܵܐ ܒܘܼܫ ܙܵܘܕܵܐ.

ܚܲܕ ܡܲܛܠܵܒܵܐ ܟܬܝܼܒܼܵܐ ܡܵܨܹܐ ܕܗܵܘܹܐ ܚܕܵܐ ܐܸܓܲܪܬܵܐ ܐܸܠܸܟܬܪܘܿܢܵܝܬܵܐ ܝܲܢ ܚܕܵܐ ܐܸܓܵܪܬܵܐ ܩܵܐ ܦܲܪܨܘܿܦܵܐ ܡܸܫܬܲܐܠܵܢܵܐ. ܡܵܨܝܼܬܘܿܢ ܡܲܦܠܸܚܝܼܬܘܿܢ ܠܹܗ ܠܘܼܚܵܐ ܕܥܲܠ ܫܵܘܦܵܐ ܐܸܠܸܟܬܪܘܿܢܵܝܵܐ ܕܡܦܲܪܢܣܵܢܘܼܬܵܐ ܕܡܲܠܲܦܬܵܐ ܘܬܲܠܡܲܕܬܵܐ ܠܲܐܟ݂ܵܐ ([here](https://www.vic.gov.au/school-community-safety-orders)).

ܐܸܢ ܠܵܐ ܝܬܘܿܢ ܡܲܚܘܼܒܹܐ ܕܟܵܬܒܼܝܼܬܘܿܢ ܚܲܕ ܡܲܛܠܵܒܵܐ، ܡܵܨܝܼܬܘܿܢ ܡܼܢ ܓܹܒܹܗ ܛܵܠܒܝܼܬܘܿܢ ܕܡܲܩܪܸܒܼܝܼܬܘܿܢ ܚܲܕ ܡܲܛܠܵܒܵܐ ܒܗܲܡܙܲܡܬܵܐ. ܐܵܦ ܡܵܨܝܼܬܘܿܢ ܛܵܠܒܝܼܬܘܿܢ ܡܼܢ ܚܲܕ ܦܲܪܨܘܿܦܵܐ ܐ݉ܚܹܪ݉ܢܵܐ ܕܥܵܒܼܹܕ ܚܲܕ ܡܲܛܠܵܒܵܐ ܩܵܐܠܵܘܟܼܘܿܢ، ܐܲܝܟܼ ܦܲܪܨܘܿܦܵܘܟܼܘܿܢ ܣܵܢܕܵܢܵܐ ܕܣܲܩܲܬܘܼܬܵܐ. ܝܲܢ ܬܲܪܓܡܵܢܵܘܟܼܘܿܢ.

**ܐܸܢ ܐܝܼܬܠܵܘܟܼܘܿܢ ܚܲܕ ܫܲܒܼܪܵܐ (ܝܲܠܵܕ݉ܐ ܙܥܘܿܪܵܐ) ܓܵܘ ܡܲܕܪܲܫܬܵܐ، ܡܘܿܕܝܼ ܒܸܕ ܗܵܘܹܐ ܥܲܠܲܝܗܝ ܗܵܕܝܼܵܐ ܟܲܕ ܐܵܢܵܐ ܓܵܪܸܓ ܬܵܒܥܸܢ ܠܚܲܕ ܦܘܼܩܕܵܢܵܐ ܗܵܫܵܝܵܐ؟**

ܡܲܕܪܲܫܬܵܘܟܼܘܿܢ ܬܘܼܚܡܸܢܬܵܐ ܝܠܵܗܿ ܒܗܸܫܝܵܪܘܼܬܵܐ ܒܘܼܕ ܕܵܐܟܼܝܼ ܒܸܕ ܥܵܒܼܹܕ ܦܘܼܩܕܵܢܵܐ ܟܵܐܪ ܥܲܠ ܫܲܒܼܪܵܘܟܼܘܿܢ ܘܕܵܐܟܼܝܼ ܡܲܣܸܡܝܼܬܘܿܢ ܒܵܠܵܐ ܥܲܠܲܝܗܝ. ܚܲܕ ܦܘܼܩܕܵܢܵܐ ܠܵܐ ܝܠܵܗܿ ܡܲܥܢܵܝܹܗ ܕܡܲܟܠܝܼ ܠܵܘܟܼܘܿܢ ܡܼܢ ܡܲܣܲܡܬܵܐ ܕܒܵܠܵܐ ܥܲܠ ܫܲܒܼܪܵܘܟܼܘܿܢ ܝܲܢ ܟܵܠܝܼܬܘܿܢ ܡܼܢ ܫܲܪܲܟܬܵܐ ܓܵܘ ܝܘܼܠܦܵܢܲܝܗܝ.

ܡܲܕܪܲܫܬܵܘܟܼܘܿܢ ܒܸܕ ܝܵܗܒܼܵܐ ܠܵܘܟܼܘܿܢ ܚܲܕ ‘ܦܪܘܿܬܘܿܟܘܿܠ ܕܝܵܗܒܼܵܠܬܵܐ ܘܫܩܲܠܬܵܐ ܘܡܛܵܝܬܵܐ’ ‘Communications and Access Protocol’ ܒܥܸܕܵܢܵܐ ܒܘܼܫ ܩܘܼܪܒܵܐ ܐܲܝܟܼ ܟܡܵܐ ܕܡܸܬܗܵܘܝܵܢܬܵܐ ܝܠܵܗܿ ܡܼܢ ܒܵܬ݉ܪ ܝܵܗܒܼܵܠܬܵܘܟܼܘܿܢ ܚܲܕ ܦܘܼܩܕܵܢܵܐ. ܐܵܗܵܐ ܒܸܕ ܡܲܪܝܸܙ:

* ܕܵܐܟܼܝܼ ܝܠܵܗܿ ܡܵܨܝܵܢܬܵܐ ܕܦܵܝܫܝܼܬܘܿܢ ܡܘܼܕܸܥܹܐ ܒܘܼܕ ܡܲܠܲܦܬܵܐ ܕܫܲܒܼܪܵܘܟܼܘܿܢ
* ܕܵܐܟܼܝܼ ܡܵܨܹܐ ܫܲܒܼܪܵܘܟܼܘܿܢ ܦܵܐܹܫ ܒܸܪܚܵܫܵܐ ܠܡܲܕܪܲܫܬܵܐ ܘܫܲܪܘܼܟܹܐ ܓܵܘ ܥܵܒܼܘܿܕܘܵܬܹ̈ܐ ܕܡܲܕܪܲܫܬܵܐ ܒܫܲܝܢܘܼܬܵܐ
* ܡܘܿܕܝܼ ܒܸܕ ܥܵܒܼܕܝܼ ܩܵܐ ܐܲܟܲܕܬܵܐ ܕܫܲܒܼܪܵܘܟܼܘܿܢ ܦܝܵܫܵܐ ܝܠܹܗ ܣܢܝܼܕܵܐ ܘܡܘܼܣܸܡܵܐ ܒܵܠܵܐ ܥܲܠܹܗ.

**ܡܘܿܕܝܼ ܒܸܕ ܗܵܘܹܐ ܐܸܢ ܐܵܢܵܐ ܠܵܐ ܡܵܨܹܝܢ ܬܵܒܥܸܢ ܠܚܲܕ ܦܘܼܩܕܵܢܵܐ؟**

ܐܸܢ ܠܵܐ ܬܵܒܥܝܼܬܘܿܢ ܠܩܵܢܘܿܢܹ̈ܐ ܡܘܼܬܒܼܹ̈ܐ ܓܵܘ ܦܘܼܩܕܵܢܵܐ، ܡܲܕܪܲܫܬܵܐ ܒܲܠܟܵܐ ܩܲܕܸܡܵܐ ܚܲܕ ܡܲܛܠܵܒܵܐ ܩܵܐ ܒܹܝܬ ܕܝܼܢܵܐ (ܡܲܗܟܲܡܵܐ) ܕܣܲܙܓܲܪܬܵܐ (Magistrate’s Court) ܩܵܐ ܕܫܲܒܼܩܵܐ ܠܵܘܟܼܘܿܢ ܬܵܒܥܝܼܬܘܿܢ ܠܦܘܼܩܕܵܢܵܐ.

ܐܸܢ ܒܹܝܬ ܕܝܼܢܵܐ ܕܣܲܙܓܲܪܬܵܐ ܡܘܼܫܟ̰ܸܚܠܵܗܿ ܕܐܲܚܬܘܿܢ ܝܼܬܘܿܢ ܝܗܘܵܐ ܚܸܠܛܵܐ ܒܠܵܐ ܬܒܵܥܬܵܐ ܕܚܲܕ ܦܘܼܩܕܵܢܵܐ، ܒܲܠܟܵܐ ܐܵܢܝܼ:

* ܛܵܠܒܝܼ ܡܸܢܵܘܟܼܘܿܢ ܕܦܵܪܥܝܼܬܘܿܢ ܓ̰ܸܙܵܐ
* ܛܵܠܒܝܼ ܡܸܢܵܘܟܼܘܿܢ ܕܫܵܠܡܝܼܬܘܿܢ ܠܦܘܼܩܕܵܢܵܐ
* ܛܵܠܒܝܼ ܡܸܢܵܘܟܼܘܿܢ ܕܫܵܩܠܝܼܬܘܿܢ ܚܲܕ ܥܒܼܵܕܵܐ ܩܵܐ ܕܫܵܠܡܝܼܬܘܿܢ ܠܦܘܼܩܕܵܢܵܐ
* ܛܵܠܒܝܼ ܡܸܢܵܘܟܼܘܿܢ ܕܥܵܒܼܕܝܼܬܘܿܢ ܚܲܕ ܡܸܢܕܝܼ ܐ݉ܚܹܪ݉ܢܵܐ ܕܒܹܝܬ ܕܝܼܢܵܐ ܒܸܚܙܵܝܵܐ ܝܠܹܗ ܠܚܝܼܡܵܐ.

ܠܹܐ ܕܵܪܹܐ ܠܵܘܟܼܘܿܢ ܓܵܘ ܕܘܼܣܵܚ (ܗܲܒܣܵܐ)، ܘܠܹܐ ܩܲܒܠܝܼܬܘܿܢ ܚܲܕ ܣܸܓܼܠܵܐ ܕܪܲܫܝܼܥܘܼܬܵܐ ܝܲܢ ܚܕܵܐ ܬܲܥܠܲܡܬܵܐ ܪܲܫܝܼܥܵܝܬܵܐ ܩܵܐ ܠܵܐ ܬܒܵܥܬܵܘܟܼܘܿܢ ܠܦܘܼܩܕܵܢܵܐ.

**ܡܘܿܕܝܼ ܐܸܢ ܐܵܢܵܐ ܣܢܝܼܩܵܐ ܝܘܸܢ ܠܚܲܕ ܦܘܼܩܕܵܢܵܐ ܕܦܵܐܹܫ ܫܘܼܚܠܸܦܵܐ؟**

ܐܸܢ ܒܵܥܝܼܬܘܿܢ ܕܦܵܝܫܝܼ ܫܩܝܼܠܹܐ ܝܲܢ ܫܘܼܚܠܸܦܹܐ ܚܲܕܟܡܵܐ ܩܵܢܘܿܢܹ̈ܐ ܓܵܘ ܚܲܕ ܦܘܼܩܕܵܢܵܐ، ܡܵܨܝܼܬܘܿܢ ܛܵܠܒܝܼܬܘܿܢ ܡܼܢ ܦܲܪܨܘܿܦܵܐ ܡܸܫܬܲܐܠܵܢܵܐ ܕܥܒܼܝܼܕܠܹܗ ܦܘܼܩܕܵܢܵܐ ܕܥܵܒܼܹܕܠܗܘܿܢ ܐܵܢܝܼ ܫܘܼܚܠܵܦܹ̈ܐ. ܐܸܢ ܩܒܝܼܠ ܠܹܗ ܦܲܪܨܘܿܦܵܐ ܡܸܫܬܲܐܠܵܢܵܐ، ܓܵܪܸܓ ܝܵܗܹܒܼ ܠܵܘܟܼܘܿܢ ܚܕܵܐ ܐܲܨܲܚܬܵܐ ܕܦܘܼܩܕܵܢܵܐ ܫܘܼܚܠܸܦܵܐ. ܐܸܢ ܠܵܐ ܩܒܝܼܠ ܠܹܗ، ܓܵܪܸܓ ܬܵܒܹܥ ܗܲܪ ܠܐܵܢܝܼ ܣܢܝܼܩܘܼܝܵܬܹ̈ܐ ܐܲܝܟܼ ܒܥܸܕܵܢܵܐ ܕܥܒܼܵܕܬܵܐ ܕܚܲܕ ܦܘܼܩܕܵܢܵܐ ܐܲܡܝܼܢܵܝܵܐ.

ܐܸܢ ܚܲܕ ܦܲܪܨܘܿܦܵܐ ܡܸܫܬܲܐܠܵܢܵܐ ܒܵܥܹܐ ܕܡܲܙܝܸܕ ܩܵܢܘܿܢܹ̈ܐ ܚܲܕܬܹ̈ܐ ܠܚܲܕ ܦܘܼܩܕܵܢܵܐ، ܣܢܝܼܩܵܐ ܝܠܹܗ ܕܬܵܒܹܥ ܗܲܪ ܠܐܵܢܝܼ ܣܢܝܼܩܘܼܝܵܬܹ̈ܐ ܐܲܝܟܼ ܒܥܸܕܵܢܵܐ ܕܥܒܼܵܕܬܵܐ ܕܚܲܕ ܦܘܼܩܕܵܢܵܐ ܐܲܡܝܼܢܵܝܵܐ.

**ܡܘܿܕܝܼ ܐܸܢ ܐܵܢܵܐ ܒܵܥܝܸܢ ܡܲܩܪܸܒܼܸܢ ܚܲܕ ܦܝܵܣܵܐ ܠܚܲܕ ܦܘܼܩܕܵܢܵܐ؟**

ܡܵܨܝܼܬܘܿܢ ܩܲܕܸܡܝܼܬܘܿܢ ܩܵܐ ܡܲܕܪܲܫܬܵܘܟܼܘܿܢ ܕܡܲܩܪܸܒܼܵܐ ܚܲܕ ܦܝܵܣܵܐ ܠܚܲܕ ܦܘܼܩܕܵܢܵܐ ܩܵܐ ܣܲܒܵܒܹ̈ܐ ܕܒܹܐܬܵܝܵܐ ܝܢܵܐ:

* ܐܸܢ ܠܵܐ ܝܬܘܿܢ ܣܲܙܓܘܼܪܹܐ ܕܚܲܕ ܦܘܼܩܕܵܢܵܐ ܓܵܪܸܓ ܦܵܐܹܫ ܗܘܵܐ ܥܒܼܝܼܕܵܐ ܕܲܠܩܘܼܒܼܠܵܘܟܼܘܿܢ
* ܐܸܢ ܛܠܝܼܒܠܵܘܟܼܘܿܢ ܡܼܢ ܚܲܕ ܦܲܪܨܘܿܦܵܐ ܡܸܫܬܲܐܠܵܢܵܐ ܕܫܲܚܠܸܦ ܚܲܕ ܡܸܢܕܝܼ ܓܵܘ ܦܘܼܩܕܵܢܵܐ ܐܝܼܢܵܐ ܗܿܘ ܠܵܐ ܩܒܝܼܠܠܹܗ، ܘܐܲܚܬܘܿܢ ܠܵܐ ܝܬܘܿܢ ܚܸܕܝܹ̈ܐ ܒܐܵܗܵܐ ܦܘܼܣܩܵܢܵܐ
* ܐܸܢ ܦܲܪܨܘܿܦܵܐ ܡܸܫܬܲܐܠܵܢܵܐ ܫܘܼܚܠܸܦܠܹܗ ܚܲܕ ܡܸܢܕܝܼ ܓܵܘ ܦܘܼܩܕܵܢܵܐ ܘܐܲܚܬܘܿܢ ܠܵܐ ܝܬܘܿܢ ܚܸܕܝܹ̈ܐ ܒܐܵܗܵܐ ܦܘܼܣܩܵܢܵܐ
* ܐܸܢ ܦܲܪܨܘܿܦܵܐ ܡܸܫܬܲܐܠܵܢܵܐ ܫܩܝܼܠܠܹܗ ܚܲܕ ܦܘܼܣܩܵܢܵܐ ܕܠܵܐ ܒܲܛܸܠܠܹܗ ܠܦܘܼܩܕܵܢܵܐ، ܘܐܲܚܬܘܿܢ ܠܵܐ ܝܬܘܿܢ ܚܸܕܝܹ̈ܐ ܒܐܵܗܵܐ ܦܘܼܣܩܵܢܵܐ.

ܚܕܵܐ ܬܢܵܝܬܵܐ ܕܓܲܫܲܩܬܵܐ ܓܵܘܵܢܵܝܬܵܐ ܡܵܨܝܵܐ ܫܵܩܠܵܐ 28 ܝܵܘܡܵܢܹ̈ܐ ܡܼܢ ܥܸܕܵܢܵܐ ܕܫܲܕܲܪܬܵܐ ܕܡܲܛܠܵܒܵܘܟܼܘܿܢ ܩܵܐ ܡܕܲܒܪܵܢܵܐ. ܐܵܗܵܐ ܥܸܕܵܢܵܐ ܦܝܼܫܬܵܐ ܝܠܵܗ̇ ܡܘܼܦܠܸܚܬܵܐ ܩܵܐ ܡܛܲܝܡܲܢܬܵܐ ܒܗܸܫܝܵܪܘܼܬܵܐ ܠܣܲܒܵܒܹ̈ܐ ܕܡܲܛܠܵܒܵܐ ܦܝܼܫܵܐ ܝܠܹܗ ܥܒܼܝܼܕܵܐ ܕܲܠܩܘܼܒܼܠ ܠܵܘܟܼܘܿܢ ܘܣܲܒܵܒܹ̈ܐ ܡܙܘܼܘܸܕܹܐ ܓܵܘ ܡܲܛܠܵܒܵܘܟܼܘܿܢ.

ܬܢܵܝܬܵܐ ܕܓܲܫܲܩܬܵܐ ܓܵܘܵܢܵܝܬܵܐ ܒܲܠܟܵܐ ܥܵܒܼܕܵܐ ܫܘܼܚܠܵܦܹ̈ܐ ܠܦܘܼܩܕܵܢܵܐ، ܒܲܛܠܵܐ ܠܹܗ ܦܘܼܩܕܵܢܵܐ ܝܲܢ ܠܵܐ ܥܵܒܼܕܵܐ ܗܸܟ̰ ܚܲܕ ܡܸܢܲܝܗܝ. ܐܝܼܡܲܢ ܕܚܲܕ ܦܘܼܣܩܵܢܵܐ ܦܵܐܹܫ ܫܩܝܼܠܵܐ، ܒܸܕ ܦܵܝܫܝܼܬܘܿܢ ܡܘܼܕܸܥܹܐ ܒܒܲܪܝܼܕܵܐ ܐܸܠܸܟܬܪܘܿܢܵܝܵܐ ܘ \ ܝܲܢ ܒܒܲܪܝܼܕܵܐ ܘܒܸܕ ܩܲܒܠܝܼܬܘܿܢ ܚܕܵܐ ܐܲܨܲܚܬܵܐ ܕܣܲܒܵܒܹ̈ܐ ܕܦܠܵܛܵܐ ܕܬܢܵܝܬܵܐ ܕܓܲܫܲܩܬܵܐ ܓܵܘܵܢܵܝܬܵܐ ܩܵܐ ܕܗܲܝܸܪܵܘܟܼܘܿܢ ܕܦܲܪܡܝܼܬܘܿܢ ܠܦܘܼܣܩܵܢܵܐ ܥܒܼܝܼܕܵܐ.

ܐܸܢ ܠܵܐ ܝܬܘܿܢ ܚܸܕܝܹ̈ܐ ܒܦܠܵܛܵܐ ܕܬܢܵܝܬܵܐ ܕܓܲܫܲܩܬܵܐ ܓܵܘܵܢܵܝܬܵܐ، ܒܲܠܟܵܐ ܩܲܕܸܡܝܼܬܘܿܢ ܦܝܵܣܵܐ ܠܦܘܼܣܩܵܢܵܐ ܩܵܐ ܒܹܝܬ ܕܝܼܢܵܐ ܡܕܝܼܢܵܝܵܐ ܘܡܕܲܒܪܵܢܵܐ ܒܼܟܬܘܿܪܵܝܵܐ. ܡܵܨܝܼܬܘܿܢ ܡܲܫܟ̰ܚܝܼܬܘܿܢ ܡܵܘܕܥܵܢܘܼܬܵܐ ܒܘܼܫ ܙܵܘܕܵܐ ܒܘܼܕ ܐܵܗܵܐ ܥܲܠ ܫܵܘܦܵܐ ܐܸܠܸܟܬܪܘܿܢܵܝܵܐ ܕܡܦܲܪܢܣܵܢܘܼܬܵܐ ܕܡܲܠܲܦܬܵܐ ܘܬܲܠܡܲܕܬܵܐ ܠܲܐܟ݂ܵܐ ([here](https://www.vic.gov.au/school-community-safety-orders)).

ܡܘܿܕܝܼ ܐܸܢ ܐܵܢܵܐ ܣܵܢܩܸܢ ܠܚܲܕ ܬܲܪܓܡܵܢܵܐ \ ܦܲܫܩܵܢܵܐ ܝܲܢ ܠܣܢܵܕܬܵܐ ܐ݉ܚܹܪ݉ܬܵܐ؟

ܐܸܢ ܣܵܢܩܝܼܬܘܿܢ ܠܚܲܕ **ܬܲܪܓܡܵܢܵܐ، ܦܲܫܩܵܢܵܐ ܝܲܢ ܠܣܵܢܕܵܢܵܐ ܐ݉ܚܹܪ݉ܢܵܐ، ܡܵܨܝܼܬܘܿܢ ܐܵܡܪܝܼܬܘܿܢ ܩܵܐ ܡܕܲܒܪܵܢܵܐ ܕܡܲܕܪܲܫܬܵܐ ܡܵܢܝܼ ܡܵܨܹܐ ܗܲܝܸܪܵܘܟܼܘܿܢ ܕܩܵܢܝܼܬܘܿܢ ܣܢܵܕܬܵܐ.**

**ܐܸܢ ܫܲܒܼܪܵܘܟܼܘܿܢ ܟܹܐ ܐܵܙܹܠ ܠܡܲܕܪܲܫܬܵܐ ܕܗܘܼܟܡܵܐ، ܐܵܦ ܡܵܨܝܼܬܘܿܢ ܗܲܡܙܸܡܝܼܬܘܿܢ ܥܲܡ ܡܲܟܼܬܒܼܵܐ ܐܸܩܠܹܝܡܵܝܵܐ ܕܡܦܲܢܣܵܢܘܼܬܵܐ ܕܡܲܠܲܦܬܵܐ ܘܬܲܠܡܲܕܬܵܐ ܩܵܐ ܩܢܵܝܬܵܐ ܕܣܢܵܕܬܵܐ ܒܘܼܫ ܙܵܘܕܵܐ.**

|  |  |
| --- | --- |
| North Eastern Victoria  ܬܹܠܸܦ̮ܘܿܢ: 1300 333 231  ܐܝܼܡܵܝܠ: [nevr@education.vic.gov.au](about:blank) | North Western Victoria  ܬܹܠܸܦ̮ܘܿܢ: 1300 338 691  ܐܝܼܡܵܝܠ: [nwvr@education.vic.gov.au](about:blank) |
| South Eastern Victoria  ܬܹܠܸܦ̮ܘܿܢ: 1300 338 738  ܐܝܼܡܵܝܠ: [sevr@education.vic.gov.au](about:blank) | South Western Victoria  ܬܹܠܸܦ̮ܘܿܢ: 1300 333 232  ܐܝܼܡܵܝܠ: [swvr@education.vic.gov.au](about:blank) |

**ܡܘܿܕܝܼ ܐܸܢ ܐܵܢܵܐ ܒܵܥܝܸܢ ܡܵܘܕܥܵܢܘܼܬܵܐ ܒܘܼܫ ܙܵܘܕܵܐ؟**

ܡܵܨܝܼܬܘܿܢ ܐܵܙܠ݉ܝܼܬܘܿܢ ܠܫܵܘܦܵܐ ܐܸܠܸܟܬܪܘܿܢܵܝܵܐ ܕܡܦܲܪܢܣܵܢܘܼܬܵܐ ܕܡܲܠܲܦܬܵܐ ܘܬܲܠܡܲܕܬܵܐ ܠܲܐܟ݂ܵܐ ([here](https://www.vic.gov.au/school-community-safety-orders)) ܩܵܐ ܩܢܵܝܬܵܐ ܕܡܵܘܕܥܵܢܘܼܬܵܐ ܒܘܼܫ ܙܵܘܕܵܐ.